Εξέλιξη-σοκ στην τραγωδία που εκτυλίχθηκε κατά τη διάρκεια της σχολικής γιορτής στο 6ο Δημοτικό Σχολείο Αχαρνών.

Σύμφωνα με τις τελευταίες πληροφορίες, ο 11χρονος μαθητής έχασε τη ζωή του όταν κατά τη διάρκεια της γιορτής δέχθηκε αδέσποτη σφαίρα!

Την αποκάλυψη αυτή έκανε ο ιατροδικαστής κ. Νίκος Καλογριάς, ο οποίος εντόπισε βολίδα πυροβόλου όπλου στο σώμα του παιδιού.

Το περιστατικό σημειώθηκε χθες το βράδυ. Αμέσως ειδοποιήθηκε το ΕΚΑΒ, ο μαθητής μεταφέρθηκε στο νοσοκομείο Παίδων «Αγία Σοφία», διασωληνώθηκε, ωστόσο δυστυχώς κατέληξε. Αρχικά, οι πληροφορίες έκαναν λόγο για λιποθυμία του μαθητή και ότι πέφτοντας κάτω χτύπησε στο κεφάλι.

Σύμφωνα με τα έως τώρα στοιχεία, η βολίδα βρήκε το παιδί στο επάνω μέρος του κεφαλιού. Ο κ. Καλογριάς ανέφερε ότι είχε κάθετη φορά, κάτι που σημαίνει πως ήταν αδέσποτη σφαίρα και δεν ήταν σκόπιμη ενέργεια εναντίον του μαθητή.

Σύμφωνα με την ΕΛ.ΑΣ., χθες το βράδυ υπήρχε γλέντι στη γύρω από το σχολείο περιοχή και οι εκτιμήσεις συγκλίνουν στο ότι κάποιος έριξε μπαλωθιά, με αποτέλεσμα την τραγική κατάληξη στη σχολική γιορτή.

Πλέον, η αστυνομία διεξάγει έρευνες στα γύρω σπίτια και σε καταυλισμό Ρομά, για να βρει την άκρη του νήματος αυτής της τραγικής ιστορίας. Σημειώνεται ότι ήδη έχουν γίνει προσαγωγές, ενώ, σύμφωνα με πληροφορίες του ΑΠΕ - ΜΠΕ από έγκυρες αστυνομικές πηγές, οι έρευνες εστιάζονται αυτή την ώρα σε τέσσερα σπίτια και σε ένα καταυλισμό Ρομά, που βρίσκονται κοντά σε σχολείο. Παράλληλα, σημειώνεται ότι όπως είπαν μαθητές, γονείς και εκπαιδευτικοί σε αστυνομικούς της Διεύθυνσης Ασφάλειας Αττικής, η οποία διενεργεί προανάκριση για την υπόθεση, κανείς δεν άκουσε πυροβολισμούς κατά τη διάρκεια της γιορτής.

Oι τελευταίες πληροφορίες αναφέρουν ότι η μητέρα του άτυχου παιδιού είναι δασκάλα στο σχολείο που συνέβη η τραγωδία, στο 6ο Δημοτικό Σχολείο Αχαρνών.

Πέφτει με ταχύτητα που μπορεί να σκοτώσει

Η πιθανή εξήγηση για τη δύναμη με την οποία χτύπησε η σφαίρα το άτυχο παιδί έρχεται μέσω της ανάλυσης τροχιάς της σφαίρας από τη στιγμή που εκπυρσοκρότησε το όπλο.

Οταν η σφαίρα πάρει το μέγιστο ύψος καμπύλης, αρχίζει την καθοδική πορεία και τότε η ταχύτητά της τριπλασιάζεται πέφτοντας στο έδαφος, σε σχέση με την ταχύτητα που έχει όταν φεύγει από το όπλο. Αυτό σημαίνει πως μια σφαίρα μπορεί να σκοτώσει ακαριαία και τη στιγμή που εκπυρσοκροτεί το όπλο, αλλά και τη στιγμή που φτάνει προς το έδαφος.

Φιάσκο: Στο «Παίδων» δεν είδαν το τραύμα από τη σφαίρα στο κεφάλι του 10χρονου

Σε τεράστιο φιάσκο για το Νοσοκομείο Παίδων «Η Αγία Σοφία» εξελίσσεται η υπόθεση με τον θάνατο του 11χρονου από αδέσποτη σφαίρα στο Μενίδι.

Όπως προκύπτει από την ανακοίνωση που εξέδωσε το νοσοκομείο, δεν υπάρχει καμία αναφορά για τραύμα από σφαίρα στο κεφάλι του μικρού παιδιού, αντιθέτως αναφέρεται ότι ο 11χρονος «έφερε θλαστικό τραύμα ινιακής χώρας από πτώση εξ ιδίου ύψους».

Έτσι λοιπόν προκύπτει το σοβαρό ερώτημα αν οι γιατροί που αντιμετώπισαν το περιστατικό εντόπισαν το τραύμα από τη σφαίρα. Παράλληλα, προκύπτει ένα ακόμα ερώτημα, το οποίο αφορά στον λόγο για τον οποίο η διοίκηση του νοσοκομείου εξέδωσε την ανακοίνωση τη στιγμή που εκκρεμεί η νεκροψία-νεκροτομή.